钦定古今图书集成/历象汇编/庶征典/第009卷 > 春秋繁露 > 《同类相动》
## 钦定古今图书集成/历象汇编/庶征典/第009卷 > 春秋繁露 > 《同类相动》

今“平地注水，去燥就湿，均薪施火，去湿就燥。百物其
去所与异而从其所与同，故气同则会，声比则应，其
验曒如也。”试调琴瑟而错之，鼓其宫则他宫应之，鼓
其商则他商应之，五音比而自鸣，非有神，其数然也。
美事召美类，恶事召恶类，类之相应而起也，如马鸣
则马应之。帝王之将兴也，其美祥亦先见；其将亡也，
妖孽亦先见物，故以类相召也。故以龙致雨，以扇逐
暑，军之所处，以棘楚美恶皆有从来以为命，莫知其处所。天将阴雨，人之病故为之先动，是阴相应而起
也。天将欲阴雨，又使人欲睡卧者，阴气也。有忧亦使
人卧者，是阴相求也。有喜者使人不欲卧者，是阳相
索也。水得夜益长，数分，东风而酒湛溢，病者至夜而
疾益甚。鸡至几明，皆鸣而相薄。其气益精，故阳益阳
而阴益阴，阳阴之气，固可以类相益损也。天有阴阳，
人亦有阴阳。天地之阴气起，而人之阴气应之而起；
人之阴气起，而天地之阴气亦宜应之而起，其道一
也。明于此者，欲致雨则动阴以起阴，欲止雨则动阳
以起阳。故致雨非初也，而疑于神者，其理微妙也。非
独阴阳之气可以类进退也，虽不祥祸福所从生，亦
由是也。无非己先起之，而物以类应之而动者也。“故
聪明圣神，内视反听”，言为明圣，内视反听，故独明圣
者，知其本心皆在此耳。故琴瑟报弹其宫，他宫自鸣
而应之，此物之以类动者也。其动以声而无形，人不
见其动之形，则谓之自鸣也。又相动无形，则谓之自
然，其实非自然也，有使人之然者矣。物固有实，使之
其使之无形。《尚书传》言：“周将兴之时，有大赤鸟衔谷
之种而集王屋之上者，武王喜，诸大夫皆喜。周公曰：
‘茂哉茂哉，天之见此以劝之也，恐恃之’。”